阿利坎特

**阿利坎特**（華倫西亞文：**Alacant**；西班牙文：**Alicante**）係西班牙華倫西亞自治區一座城，阿利坎特省首府，坐落喺地中海白色海岸（Costa Blanca）沿岸。根據 2025 年西班牙國家統計局（INE）嘅數據，呢座城市有 366,221 個居民，係華倫西亞自治區第二大城市，同時排全西班牙第十。

阿利坎特係好多重要機構嘅所在地，例如歐盟知識產權局（EUIPO）、地中海之家、華倫西亞申訴專員公署。呢個城市有個重要嘅地中海港口，而阿利坎特-埃爾切機場就喺鄰近嘅埃爾切市範圍內，距離阿利坎特市中心約 9 公里，係西班牙客運量排名第五嘅機場。市內嘅阿利坎特都市電車（TRAM）網絡覆蓋成個都會區。至於文化基建，最出名嘅就係被譽為「光之城」（Ciudad de la luz）嘅大型電影製片廠。

阿利坎特最重要嘅節慶係每年 6 月 19 至 24 號舉行嘅聖胡安火堆節（Hogueras de San Juan，亦叫阿利坎特火堆節），呢個節日已被西班牙政府列為國際遊客重點節慶活動（Fiestas de Interés Turístico Internacional）。市內主要博物館包括阿利坎特考古博物館、阿利坎特當代藝術博物館同埋「The Ocean Race」博物館。

## 名源
目前已知最早同阿利坎特有關嘅地名，係希臘文嘅 Akra Leuké（Ἂκρα Λευκῆ，Akra Leukḗ，或者 Λευκῆ Ἂκρα，Leukḗ Akra，意思係「白色岬角」）。呢個名係指早期迦太基人嘅一個商站或者聚落，而原本嘅布匿文名已經無從考證。雖然而家並冇足夠證據肯定兩者係同一座城市，但可以睇到 Akra Leuké 同之後嘅拉丁文名 Lucentum 或 Leukante 之間有語源關係，呢啲名都同馬尼塞斯丘（Tossal de Manises） 遺址有關，亦普遍被認為就係羅馬早期文獻中所指嘅 Castrum Album（「白色堡壘」）嘅同一個地點。

隨住阿拉伯人進入伊比利半島，地名演變成 medina Laqant 或 al-Laqant（阿拉伯文：لَقَنْت 或 اللَّقَنْت），而呢個名後嚟保留喺華倫西亞文嘅 Alacant 入面，最後喺西班牙文中被卡斯蒂利亞化，成為而家嘅 Alicante。

目前官方嘅地名係：西班牙文使用 Alicante，華倫西亞文使用 Alacant。

## 象徵

阿利坎特市徽係呢個城市其中一個最具代表性嘅象徵。市徽喺 1941 年 3 月 29 號由內政部正式批准採用，其紋章具體描述係噉：喺紅色嘅盾底上面，對上係阿拉貢王室嘅條紋，中間繪有一座金色城堡，城堡坐落喺畀海浪拍打緊嘅岩石之上。城堡兩側分別寫住字母「A.L.L.A.」，代表城市喺唔同時期嘅名：Akra Leuka、Lucentum 同 /Alicante。盾徽頂部有一頂開放式王冠，四周圍繞住金羊毛騎士團勳章嘅頸飾作為邊框。

喺好多紋章學著作入面，市徽嘅描述方式都有啲唔同，有時仲會同省徽混淆。例如皮費雷爾（Francisco Piferrer）喺佢本《西班牙王國與領地貴族誌》裏面，將市徽描述成一座坐落喺海浪岩石上嘅城堡，而盾面頂部係阿拉貢嘅四條紅槓。較近期嘅描述嚟自紋章官卡德納斯（Vicente de Cadenas），佢除咗納入金羊毛勳章，亦按傳統加上封閉式皇冠。佢仲將城堡下面嘅岩石解釋成帶有人臉特徵，暗指當地出名嘅摩爾人之岩（Cara del Moro），並用金色標示代表座右銘嘅字母「A.L.L.A.」。

喺拉薩萊塔擔任市長期間（1979-1991），市政府就市徽字母排列問題式，諮詢咗本地紋章學家奧爾蒂斯（Félix Ortiz）。奧爾蒂斯隨後發表咗《阿利坎特市紋章》一書，根據華倫西亞紋章委員會嘅規範，提倡使用開放式王冠，並建議刪除「A.L.L.A.」字母，因為佢認為呢啲字母只係歷代編年史家自行加入嘅個人筆觸。不過，市政府目前依然採用帶有開放式王冠、並保留「A.L.L.A.」字母嘅版本。

## 地理
阿利坎特坐落喺地中海沿岸嘅一片平原之上，周圍由多個丘陵同起伏嘅地形穿插而成。海拔 169 米嘅貝納坎蒂爾山（Benacantil）係座城最鮮明嘅標誌，山頂起咗座聖巴巴拉城堡，俯視住成個市中心。市內其他重要高地仲包括建有聖費爾南多城堡嘅托薩爾山（Tossal）、格羅薩山脈（Sierra Grossa，又叫聖胡利安山脈）、加爾比內特丘陵同埋馬尼塞斯丘。呢啲丘陵之間原本分佈住好多山谷同乾河道（Ramblas），隨住城市擴張，卡尼西亞同聖布拉斯等乾河道已經被遮蓋，而規模較大嘅綿羊乾河道（Rambla de las Ovejas）同洪卡雷特乾河道（Lagunas de Rabasa）就已經完成咗渠道化工程。

城市南面有一片名為「苦水」（Agua Amarga）嘅鹽沼濕地，西北面就有拉瓦薩潟湖群。海岸線由北向南分布住多個著名沙灘，包括聖胡安、波斯蒂格特同塔巴卡島沙灘等。喺阿爾布費雷塔同聖胡安沙灘之間，係風景好靚嘅韋爾塔角（Cabo de la Huerta），嗰度隱藏住多個好似「猶太人灣」同「棕櫚灣」咁樣嘅小海灣。

市內嘅高低落差相當大：市政廳所在地係海拔 0 米，亦係全西班牙測量高度嘅基準點；但去到洛斯安赫萊斯區，高度已經升到約 73 米，而花園城等地區更高達 80 米以上。

### 氣候
根據哥本氣候分類法，阿利坎特嘅氣候屬於溫暖半乾旱氣候（BSh），亦屬伊比利半島東南部典型嘅乾燥型地中海氣候。。呢種氣候嘅特徵係冬和夏暖，雨水主要集中喺 9 月至 11 月，而夏天就好乾燥。

冬天方面，氣候相當溫和。一年之中最凍嘅月份係 1 月，平均氣溫約為 12 °C，日間最高氣溫大約 17 °C，而最低氣溫一般介乎 6 至 7 °C。呢度極少結霜，自 1926 年後就再冇見過落雪。

夏天方面，8 月係最熱嘅月份，平均約 26 °C。雖受海洋調節，日間最高溫通常維持喺 30 °C 左右，比西班牙內陸涼爽，但 7 月同 8 月經常出現「熱夜」，最低氣溫都有成 21 °C，濕度亦令體感溫度較高。日夜溫差較細，大約為 10 °C，不過喺偶爾出現西風嘅情況下，温差可以超過 15 °C。

降雨量方面，全年得嗰 300 毫米到，集中喺春秋兩季。7 月同 8 月非常乾燥，7 月平均降雨量只有約 4 毫米；相比之下，最潮濕嘅月份係 9 月同 10 月，由孤立高空低氣壓（gota fría）引發嘅暴雨，有時 24 小時內降雨量可以超過 200 毫米，造成嚴重水浸。城市一年大約有 37 日落雨，其中 10 月最多。自 1938 年有降雨記錄以嚟，阿利坎特市內降雨量最高嘅三日分別係：1997 年 9 月 30 日，降雨量 270.3 毫米，當日水浸造成 5 人死亡；其次係 1982 年 10 月 20 日，降雨量 233.1 毫米；第三係 2017 年 3 月 13 日至 14 日夜晚，降雨量 137 毫米。

阿利坎特係一座沿海城市，全年平均濕度偏高，大約係 66%，而且一年四季嘅變化都唔算大。

## 生態

### 植物
阿利坎特嘅天然植被主要分佈喺人煙較稀少、未受嚴重破壞嘅地方，例如沙灘、懸崖、乾河道、鹽沼同山地。喺郊外嘅岩石丘陵同荒地，常見有矮棕櫚、黑刺灌木、百里香、西班牙草同針茅草草原。山谷底部可以搵到阿爾巴丁草，而夾竹桃就多數生長喺乾河道。山地地區仲可以見到胭脂櫟灌木叢，以及迷迭香、乳香木同石南等植物，間中亦會見到零星散佈嘅阿勒坡松。

### 動物
由於城市擴張限制咗野生動物嘅生存空間，人為活動對當地生態影響好大。即使係咁，喺市內有水源嘅地方，仍然可以搵到伊比利水蛙或者斑點蟾蜍等兩棲類。爬行類因為適應力強，喺乾燥陽光充足嘅環境下數量較多，例如眼斑蜥蜴同地中海龜。另外，市內亦棲息住好多小型哺乳類同雀鳥，常見嘅有歐洲刺蝟、伊比利野兔、赤狐、紅隼、戴勝同麻雀等等。

### 塔巴爾卡島

塔巴爾卡島（Isla de Tabarca）係阿利坎特市管轄嘅外島，島上嘅陸地植物同半島海岸差唔多，但物種相對較少，常見嘅有海濱黃菊、刺枸杞同仙人掌等。雖然島上嘅節肢同脊椎動物唔算豐富，但仍可以搵到伊比利亞石龍子，以及喺細沙灘棲息嘅海岸蠼螋；島上仲有幾種當地特有嘅昆蟲。海鳥數量豐富，包括歐洲鸕鶿、塘鵝同暴風鸌等。

自 1986 年成立海岸公園以嚟，呢度嘅海底幾乎冇受污染，成為咗褐藻同熱帶藻類嘅天堂。島嶼周圍 0 到 30 米深嘅海底俾大葉海神草（Posidonia oceanica）組成嘅海草床完全覆蓋，吸引咗大量金鯛同黑尾鯛棲息，龍蝦同扁蝦嘅數量亦明顯回升。此外，喺附近海域仲成日見到成年紅海龜。魚類方面，石斑魚、金頭鯛同牙鯛等大型魚類隨處可見；而無脊椎動物則有海扇、海綿同各種海星，生態極之豐富。

## 歷史

### 史前時期同古代

早喺公元前4000年，阿利坎特現址可能已經有人類群體落腳，呢個假設得到區內考古遺址嘅支持。 到咗公元前 3000 年，阿利坎特平原開始出現以農耕同畜牧為生嘅人類群體。[52] 青銅時代（公元前 2000 年）期間，聚居點逐漸發展，主要係一啲分散嘅細小聚落。[53]

公元前 1000 年左右，本地嘅伊比利文化開始形成，並受到與腓尼基人、希臘人海上貿易帶嚟嘅「東方化」（Orientalización）影響而加速發展。[54]阿利坎特周邊嘅城市起源可以追溯到公元前三世紀嘅伊比利人聚居點[55]，其中一個就喺馬尼塞斯丘（Tossal de Manises）。[56]

關於早期歷史，有歷史學家提到嚟自小亞細亞福凱亞嘅希臘殖民者，佢哋將貝納坎蒂爾山（Benacantil）攞嚟做沿岸航行嘅海上標誌，稱之為 Akra Leuké（「白色岬角」）。亦有人認為，直到迦太基將領哈米爾卡·巴卡建立軍營之前，呢度並冇確切建築物證據。[14] 不過，呢啲說法近年已被其他學者完全否定。[57][15][58]

公元前201年，羅馬人攻佔咗喺馬尼塞斯丘嘅伊比利城市 Leukante 或 Leukanto，將個名拉丁化成 Lucentum，不過個名只喺羅馬地圖上出現過。呢座擁有海河港口嘅城市[59] 喺羅馬統治之下，喺羅馬統治下升格為羅馬市鎮。[60]

到羅馬時代末期，由於 Lucentum 附近嘅溪流淤塞，聚落被唔健康嘅濕地包圍，唔再適合做港口。居民因而逐步遷移到貝納坎蒂爾山腳，即係而家市中心嘅位置。不過，較近期嘅考古研究發現，之後幾個世紀 Lucentum 地區仲有人類活動。

### 中世紀

公元 416 年，西哥德人因為受到法蘭克人壓迫，由北方南下進入伊比利半島。自從第三次托萊多大公會議之後，西哥德人改信天主教，開始同當地羅馬人融合。到咗 713 年，管理阿利坎特地區嘅西哥德伯爵特奧多米羅（Teodomiro）同新嚟嘅穆斯林談判，希望透過納貢嚟換取和平，保障居民嘅性命同財產。雙方最終達成咗協議，不過呢份和平並冇持續好耐——埃米爾阿卜杜拉赫曼一世（Abderramán I）喺 779 年正式廢除咗呢項協議。[64][65][66]

**伊斯蘭統治時期**

由 713 年開始，直到 1248 年 12 月 4 日（亦有講法話係 1249 年[67][68]），阿利坎特都由伊斯蘭政權統治。期間城市改名做麥地那（Medina，即阿拉伯文聚居地噉解） Laqant 或 Al-Laqant 。值得留意嘅係，華倫西亞文嘅地名係 Alacant，而西班牙文最初嘅形式 Alacante 一直沿用到十八世紀。[69][70]

新嚟嘅穆斯林同本地居民一齊喺貝納坎蒂爾山坡定居。[71]喺九世紀，山頂起咗座城堡，同時修築城牆向下延伸，包圍住成個麥地那。[72] 時至今日，喺市政廳附近仍然可以見到伊斯蘭時期麥地那嘅考古遺跡。[73]

經過九世紀嘅行政改革，Al-Laqant 有段時間成為華倫西亞地區南部行省首府，管轄範圍好大，由奧里韋拉一直到欽奇利亞。[75] 亦係喺嗰時，阿利坎特港口開始蓬勃發展，成為埃布羅河口同阿爾梅里亞之間唯一運作嘅重要貿易港口，吸引咗好多船員居住。[76]

雖然關於呢五個世紀嘅留存文獻唔多，但城市嘅命運同安達盧斯（Al-Ándalus）緊密相連。科爾多瓦哈里發國瓦解1031年）後，佢先後隸屬於丹尼亞（Denia）、阿爾梅里亞（Almería）同穆爾西亞（Murcia）嘅泰法王國（Taifas）。[74]十二世紀著名地理學家阿爾·伊德里西[77]曾描述 Medina Laqant 係一個細小嘅聚落，有造船廠、兩座清真寺、一個市集同一座難攻嘅城堡。[78]以建築物數量作基礎，估計圍牆內住咗約一千人。[79]

### 收復失地運動
雖然早喺 1151 年嘅《圖迪倫條約》（Tratado de Tudilén）已經定低咗亞拉崗王國領地（Corona de Aragón）嘅擴張範圍會去到穆爾西亞酋長國，但到咗 1179 年，卡斯提亞國王阿方索八世同亞拉崗國王阿方索二世喺索里亞重新議定，簽署《卡佐拉條約》（Tratado de Cazola），將兩國邊界大致劃定喺丹尼亞（Denia）同穆爾西亞兩大酋長國之間。

不過，由於當時安達魯斯（Al-Ándalus）嘅內部疆界模糊，經常令天主教君主之間產生誤會同衝突。於是，雙方喺 1244 年再次詳細磋商，簽署咗《阿爾米斯拉條約》（Tratado de Almizra）。根據呢份協議，海梅一世「征服者」將比亞爾（Biar）到奧里韋拉（Orihuela）一帶——即係原本屬於丹尼亞酋長國（Emirato de Dénia）南部嘅土地——讓予卡斯提亞，作為佢個女亞拉崗嘅薇奧蘭特公主（Violante de Aragón）喺 1240 年下嫁予阿方索王子（即後來嘅「智者」阿方索十世）嘅嫁妝。

與此同時，卡斯提亞君主亦賦予亞拉崗往後隨時收復呢片今日華倫西亞南部領土嘅權利。雙方勢力擴張嘅界線，最終定喺比亞爾、卡斯塔利亞（Castalla）、希霍納（Jijona）同維拉霍約薩（Villajoyosa）嘅連線之上。自此，阿利坎特正式被納入卡斯提亞嘅擴張範圍，前提係兩國王室之間必須維持良好嘅外交關係。

此外，早喺 1243 年，穆爾西亞酋長國統治者穆罕默德·本·胡德（Muhamad ben Hud）已經同阿方索王子簽署咗《阿爾卡拉斯條約》（Tratado de Alcaraz）。根據呢份條約，穆爾西亞嘅穆斯林王國正式歸入卡斯提亞嘅保護之下，其疆域「涵蓋穆爾西亞城，以及由阿利坎特延伸至洛爾卡（Lorca）同欽奇利亞（Chinchilla）嘅所有城堡」。具體嚟講，阿利坎特被納入穆爾西亞嘅穆德哈爾（Mudéjar）王國境內，成為卡斯提亞王室領地嘅保護國，並履行臣屬義務，呢一點亦都完全符合海梅一世喺阿爾米斯拉所達成嘅協議。

不過，當時嘅阿利坎特總督扎恩（Zaén ibn Mardanix，佢亦係 1238 年前華倫西亞嘅最後一任埃米爾）拒絕承認呢份條約嘅合法性，極度反對阿利坎特向卡斯提亞國王效忠。喺北非伊夫利基葉（Ifriquía）哈里發國嘅援助之下，扎恩喺實質上脫離咗穆爾西亞而獨立。直到 1248 年，隨住扎恩離開麥地那 Laqant（即係阿利坎特）流亡海外，天主教軍隊先至得以順利奪取呢座城池，將其正式納入「智者」阿方索十世嘅王室直轄領地。

#### 卡斯提亞王國時期 (1248-1296)
早於統治之初，阿方索十世深知阿利坎特坐擁軍事與商貿之利，係戰略要地，所以致力喺當地建立基督徒社群。奈何《分封地簿》早已散佚，相關文獻記載寥寥，目前僅知整個殖民過程相當緩慢，並橫跨了整個十三世紀。首批嚟定居嘅基督徒主要嚟自亞拉崗王冠領地，王室為咗鼓勵佢哋落地生根，賜予咗一連串嘅特權同豁免權。為咗進一步穩固人口增長，並帶動商貿發展，阿方索十世喺 1252 年 8 月向當地頒布咗與哥多華相類近嘅《王室法典》（Fuero Real），設立咗權力極大嘅議會，畀予大量稅務減免，並劃定咗廣闊嘅轄區（範圍涵蓋今日嘅阿哥斯特、蒙福特、阿斯佩、諾韋爾達等周邊多個市鎮）。此外，國王亦對具備重要戰略價值嘅阿利坎特港採取咗多項扶持措施。可惜，呢啲政策喺當時大多只係國王嘅美好願景，未能完全化為現實；因為喺由基督徒貴族組成嘅新興城市階層統治下，阿利坎特反而喪失咗安達魯斯時期嗰種生機勃勃嘅海上貿易活力。

此外，殖民過程喺 1264 年至 1266 年間觸發咗一場穆德哈爾人起義，動亂更蔓延到成個穆爾西亞王國。當時，卡斯提亞王后薇奧蘭特趁國王阿方索正忙緊圍攻聶布拉（Niebla）之際，向佢老豆亞拉崗國王海梅一世求援。海梅一世隨即迅速介入，率領全數由加泰羅尼亞人組成嘅軍隊，成功鎮壓各個叛亂城市，恢復咗卡斯提亞嘅主權。呢次軍事行動以阿利坎特作為主要基地，反而加速咗殖民進程，吸引咗超過一萬名嚟自亞拉崗王冠領地嘅基督徒遷入。自此以後，阿利坎特嘅基督徒人口便以加泰羅尼亞裔佔大多數，呢個亦係華倫西亞文（加泰羅尼亞文分支）成為該市直至十九世紀為止主要語言嘅歷史根源。

#### 亞拉崗王國時期 (1296-1492)
由於卡斯提亞國王「勇者」桑喬四世（Sancho IV el Bravo）繼位引發王室危機，王位競爭者阿方索·德·拉塞爾達（Alfonso de la Cerda）向亞拉崗國王海梅二世（Jaime II）求援。根據雙方喺卡拉塔尤德（Calatayud）、阿里薩（Ariza）同塞龍（Serón）簽落嘅秘密協議，阿方索應承一旦奪到王位，就會將穆爾西亞王國割讓畀亞拉崗。海梅二世隨即趁火打劫，發兵進攻穆爾西亞。

1296 年 4 月 22 號，亞拉崗軍隊攻陷阿利坎特，終結咗卡斯提亞嘅統治。雖然當時城堡長官尼古拉斯·佩里斯（Nicolás Peris）死守不降，但最終都無功而還。呢次奪城之所以咁順利，某程度上係多得早喺 1266 年海梅一世平定摩里斯科人起義後，已經喺當地落地生根嘅加泰羅尼亞同亞拉崗殖民者暗中相助（例如托雷格羅薩家族，而家阿利坎特市徽嘅設計亦係源於佢哋嘅家族紋章）。

奪城之後，海梅二世雖然尊重當地原有嘅特權同制度，但亦按新政局作出調整。隨後根據 1304 年嘅《托雷利亞斯仲裁裁決》（Sentencia Arbitral de Torrellas）同 1305 年嘅《埃爾切條約》，原本喺《阿爾米斯拉條約》定下嘅邊界被修改，阿利坎特同周邊地區正式併入華倫西亞王國。雖然基督徒嘅殖民活動日益頻繁，但直到首批摩里斯科人被驅逐之前，當地嘅原住民——即係信奉伊斯蘭教嘅西班牙阿拉伯人，喺人口比例上依然多過新嚟嘅基督徒。

十四世紀初嘅增長勢頭到咗 1333 年戛然而止。當時阿利坎特開始出現饑荒，預示住一連串危機接踵而嚟：先有 1348 年嘅「聯盟戰爭」（Guerra de la Unión）同黑死病橫行，隨後喺 1356 年至 1366 年間，爆發咗由卡斯提亞國王佩德羅一世同亞拉崗國王佩德羅四世對壘嘅「兩佩德羅戰爭」。阿利坎特當時係主要戰場之一，一度落入卡斯提亞手中，導致大量居民流亡、喪生或者被俘。同華倫西亞王國內其他城市一樣，阿利坎特嘅人口因此大幅銳減。

打完仗之後，社會同經濟開始重建，但此時穆德哈爾人基本上已經絕跡，猶太人亦變成極少數。雖然「禮貌者」佩德羅四世推行咗好多措施去振興經濟同穩定民生，但依然避唔過 1391 年針對猶太人嘅暴力襲擊，呢場騷亂最終令猶太社群喺阿利坎特徹底消失。

踏入十五世紀，阿利坎特持續擴展。當時農業興旺，產品好似葡萄酒、乾果同鹼草都以外銷為主，帶動咗港口嘅蓬勃發展，亦孕育出一群掌控市政嘅中產階級。期間唯一嘅戰事係 1430 年同卡斯提亞嘅戰爭，但影響唔算太大。隨住人口不斷增長，呢份繁榮景象成為咗「天主教徒」費蘭度二世喺 1490 年 7 月 26 號冊封阿利坎特為「城市」嘅理據。喺嗰段時期，阿利坎特嘅人口規模喺華倫西亞王國內排第四，僅次於華倫西亞、奧里韋拉同哈蒂瓦（Játiva）。

### '''近代'''

十六世紀期間，阿利坎特人口增加咗三倍。自從獲得「城市」稱號後，無論喺制度、經濟定人口方面，發展都非常顯著。喺近代早期，阿利坎特港成為咗華倫西亞王國最重要嘅港口，喺成個西班牙帝國入面排名第三，僅次於負責美洲貿易嘅塞維利亞同加的斯。港口活動主要以進口外來貨物為主，吸引咗唔少外國商人嚟定居，令商業活動非常活躍。

十六世紀尾建成嘅蒂比水庫，確保咗附近農田嘅灌溉，主要種植釀酒用嘅葡萄、鹼草同乾果。港口同時亦係拉曼查地區產品嘅出口點，並負責轉運殖民地商品同北歐醃製食品。經濟嘅成功令阿利坎特喺 1647 年取代奧里韋拉，成為華倫西亞南部總管區首府，更喺 1785 年成立咗獨立於華倫西亞嘅海事法庭。

1519 年喺華倫西亞爆發嘅「日耳曼尼斯人起義」，雖然蔓延成個王國，但喺阿利坎特並冇得到支持。因為對王室忠誠，國王卡洛斯一世喺 1524 年賜予城市使用金羊毛勳章嘅榮譽，並將其納入市徽。

1609 年，國王費利佩三世決定驅逐所有摩里斯科人（改信天主教嘅穆斯林後裔）。華倫西亞地區受影響最深，佔當地人口三分之一。阿利坎特港成為重要嘅轉運點，有超過三萬人被船運送去奧蘭。

十八世紀初，阿利坎特被捲入西班牙王位繼承戰爭。1706 年親奧地利勢力佔領城市，但 1707 年波旁軍大勝後，阿利坎特成為戰略目標。1709 年波旁軍圍攻並炸毀聖芭芭拉城堡部分設施，最終佔領城市。戰後，費利佩五世廢除舊制度，華倫西亞王國消失，阿利坎特進入波旁改革時期。

1768 年，國王卡洛斯三世安排一批獲釋嘅利古里亞人定居喺塔巴卡島（今突尼西亞），島嶼改名做新塔巴卡。

阿利坎特幾乎喺所有戰爭中都係軍事目標，例如 1691 年法國艦隊嘅襲擊。王位繼承戰爭令城市受重創。之後嘅獨立戰爭亦帶嚟糧食危機同龐大軍費支出，城市興建咗新城牆同聖費爾南多城堡。不過，即使受到威脅，法軍最終都冇真正佔領阿利坎特。

### 當代

#### 十九世紀
整個十九世紀，阿利坎特人嘅自由派傾向非常之明顯。呢點可以從佢哋對 1812年西班牙憲法嘅熱烈支持、廢除宗教裁判所，以及 1824 年保皇派難以喺當地組織志願軍去鎮壓自由派睇得出。之後，阿利坎特人相繼支持咗多場運動，包括 1844 年博內（Pantaleón Boné）發動嘅起義、1854 年嘅維卡爾瓦拉達（Vicalvarada）起義，同埋引發咗六年革命嘅 1868 年「九月革命」。到咗 1868 年 11 月左右，阿利坎特成立咗第一個共和黨，呢股政治力量喺 1870 年市政選舉入面贏咗。

喺自由派思潮影響下，1820 年嘅「沒收教產」行動對城市發展影響深遠。多間歷史悠久嘅修道院，例如道明會、奧古斯丁會同方濟會修道院，都相繼被充公拆卸。雖然當時有人提議將呢啲建築改做公共設施，但可惜大多數計劃最終都胎死腹中。

身為港口城市，阿利坎特當年經常爆發疫症，當中最令人痛心嘅係 1854 年嘅霍亂疫情。當時嘅省長基哈諾（Trino González de Quijano）喺短短 24 日嘅任期內，不辭勞苦全力照顧病人，結果自己喺 9 月 15 號不幸染病殉職。後嚟市民喺聖特雷莎廣場中心為佢興建咗一座紀念陵墓，

喺行政同建設方面，阿利坎特省喺 1822 年自由派議會時期初步成立，到 1833 年再確立現今規模。1847 年港口開始擴建，隨後喺 1858 年開通咗連接馬德里嘅鐵路，並起咗「馬德里車站」。為咗配合城市擴張，舊城牆喺 1854 到 1878 年間被拆除。1884 年，連接穆爾西亞嘅鐵路亦正式通車。
1893年2月1號，市政府正式採用阿利坎特嘅海軍旗幟作為城市旗。

#### 二十世紀初
1912 年 10 月 4 號，MZA 鐵路公司嘅火車站發生咗一單嚴重事故：一列客運火車因為煞唔切車撞入車站，多人死傷。

1920 到 1935 年間，阿利坎特嘅經濟重心由農業轉向工業，而農業就經歷緊第二次危機。1931 年市政選舉由共和派勝出。喺第二共和時期，左翼政黨喺市內同省內一直佔有壓倒性優勢。共和國成立初期，市內多間主要教堂同宗教建築遭到焚毀，受破壞比例係全西班牙最高。當時新政府基本上冇阻止呢啲行為，唯獨出面保護咗深受民眾敬仰嘅「聖面」（Santa Faz）聖物。

呢段時期嘅首任市長係卡博內爾（Lorenzo Carbonell Santacruz），佢以 81% 嘅高得票率當選，任內推動咗好多重要城市建設，並致力興建公立學校。1933 年落實普選後，阿利坎特女性首次行使投票權，結果由社會黨勝出；到咗 1936 年大選，人民陣線更以超過八成嘅得票率大勝。

#### 西班牙內戰時期

西班牙內戰初期，叛軍嘗試由奧里韋拉同下維加一帶包圍城市，但未能成功。1936年11月20號，被囚禁喺阿利坎特嘅長槍黨領袖何塞·安東尼奧·普里莫·德里維拉被處決。作為報復，城市遭受八小時轟炸；與此同時，市內亦有 49 名被懷疑係非左翼立場嘅平民遭到殺害。

戰爭期間，城市共遭受71次轟炸，造成481人死亡、705棟建築倒塌。當中最慘烈嘅一幕發生喺 1938 年 5 月 25 號朝早 11 點，由意大利薩伏依亞轟炸機喺中央市場上空投擲 90 枚炸彈，造成313人死亡，大多數係喺婦女同小朋友。有歷史學家將呢次慘劇同1937年德國神鷹軍團轟炸格爾尼卡相提並論，但相關詮釋仍有爭議。

即使遭受猛烈轟炸，阿利坎特城始終孤忠不渝，一直效忠共和國直至戰事終局。敵軍為咗瓦解民心，使出攻心計，趁饑荒遍野之際，投低夾住法西斯標語嘅白麵包，試圖利誘生變。戰爭尾聲，阿利坎特係最後淪陷嘅城市之一，港口出現大量等船逃亡嘅難民。當時有命令禁止任何人逃離，外國船隻亦因威脅而拒載，只有少數阿爾及利亞船同*Stanbrook*號冒險救人，滿載難民離港。好多阿利坎特人去到奧蘭，形成穩定社群，至今兩地仍有深厚情誼。

#### 獨裁時期
1939年3月30號挨晚，甘巴拉將軍率領意大利利托里奧師團下入城，喺市政廳同主要街道舉行閱兵。由於呢座城市同周邊省份被視為「紅色地區」（共和派陣營），隨後迎嚟咗嚴厲嘅鎮壓。最後一批共和派被捕者喺港口被押走，送往 Los Almendros 集中營。戰後，當時嘅市長曾提議將城市改名做「何塞·安東尼奧嘅阿利坎特」（Alicante de José Antonio），雖然提案過咗關，但最終都冇實行到。

到咗 1960年代，隨住西班牙經濟奇蹟，城市經濟同人口快速增長，經濟重心轉向服務業，尤其係旅遊業，城市版圖向外圍大幅擴張，好多新社區陸續湧現。

#### 民主化後

民主化後，1979至1995年由社會黨執政，1995至2015年轉由人民黨執政，之後再由社會黨重新上台。1980年代開始改善混亂嘅城市規劃，興建新道路同公共設施，部分項目一直拖到九十年代甚至二十一世紀先完成。

由於早期城市發展冇充分考慮地中海氣候特性，水浸成為嚴重問題。1982年10月19號，市內24小時降雨量達220毫米，拉姆布拉·德拉斯奧維哈斯水流量創下400立方米每秒紀錄，造成兩人死亡。1997年9月30號再錄得270毫米降雨，係史上最嚴重水災，造成四人死亡，多區水深超過一米，之後政府推行大型防洪計劃。

#### 二十一世紀

踏入新世紀，移民大量湧入，人口急增，帶動新一輪城市擴張。阿利坎特都會電車系統成為重要交通工具，連接市中心、貝尼多爾姆、聖維森特-德爾拉斯佩奇同省北部地區，終點去到德尼亞。市北入口德尼亞大道同南入口埃爾切大道相繼翻新。南部亦建成電影城「光之城」，2006至2012年間拍攝多部影視作品，後嚟因歐盟裁定違規補貼而停用，直到2023年初重新投入運作。其他項目包括大學擴展同舉辦富豪（Volvo）環球帆船賽等大型活動。

## 人口
1900 年，阿利坎特有人口 50,495 人，之後人口慢慢增加，直到 1950 年達到 101,791 人，自此城市發展非常迅速，1981 年人口超過 250,000 人。民主制度建立之後，人口增長速度減慢，1998 年達到 272,432 人。隨住移民進入西班牙，阿利坎特喺十年間出現超過 50,000 人嘅顯著人口增長，其後人口一直保持喺大約 330,000 人左右，不過喺疫情之後又再次增長。

阿利坎特有人口 366,221 人（INE 2025），排華倫西亞自治區第二，西班牙第十。根據阿利坎特市政廳截至 2023 年 1 月 1 日嘅數據，城市人口有 362,029 人，其中 354,311 人居住喺城市核心區，而 7,718 人居住喺鄉村分區；人口最多嘅街區係聖胡安海灘，有 28,186 人，其次係卡羅利納斯阿爾塔斯（Carolinas Altas），有 19,689 人。

阿利坎特同毗鄰市鎮（San Vicente del Raspeig, San Juan de Alicante, Muchamiel 同 Campello）形成嘅連續都市區，人口已經超過 500,000 人（2024 年），彼此共同使用嘅服務越嚟越多。阿利坎特－埃爾切都會區有人口 849,053 人，係西班牙第七大都會區。
## 經濟
阿利坎特市嘅經濟結構以服務業為主。2021 年，服務業請咗 75.44% 嘅勞動人口，係城市經濟嘅核心支柱。

喺眾多經濟活動之中，商業向來佔據最重要嘅地位。由歷史角度睇，歷史上市內商業活動一直以阿利坎特港為中心，城市嘅商業影響力亦覆蓋全省大部分地區，對周邊地方具備相當強嘅吸引力。現時，阿利坎特喺全國商業重要性排名第五，僅次於馬德里、巴塞羅那、華倫西亞同塞維利亞等其他大城市。根據經濟新聞資料，阿利坎特市於 2022 年嘅失業率為 19.19%。

### 旅遊業
旅遊活動早於 19 世紀中期已經喺阿利坎特出現，但真正蓬勃發展就要等到 1950 年代後先開始，成為城市另一項關鍵經濟動力。旅遊業得以興盛，歸因於當地溫和宜人嘅氣候、優質海灘，以及豐富嘅歷史文化遺產，例如聖巴巴拉城堡、市政廳、聖瑪利亞宗座聖殿、聖尼各老·德·巴里聯合主教座堂、舊城區同韋爾塔一帶嘅防禦塔群等等。仲有，城市亦具備完善嘅休閒娛樂設施，舊城區、遊艇港同聖胡安海灘一帶夜生活活躍，文化同娛樂選擇多元，有助提升旅遊吸引力。

### 房地產業
房地產業同樣係阿利坎特經濟活動中不可或缺嘅一環，並且作為旅遊產業嘅輔助引擎運作。佢嘅重要性唔單止體現喺經濟層面，亦反映喺創造就業方面嘅社會價值。阿利坎特省係全國房地產交易數量第三多嘅省份，僅次於馬德里同巴塞羅那，同時亦係向外國公民出售不動產最多嘅省份，當中唔少買家係以季節性居住。

### 工業
阿利坎特市內設有超過 5,000,000 平方米嘅工業用地，分佈喺十個不同區域，包括 Las Atalayas、Pla de la Vallonga、Agua Amarga、Área de influencia de Mercalicante、Florida-Babel、Llano del Espartal、Rabasa-Clesa, y Garachico、阿利坎特港、阿利坎特科學園。各區涵蓋唔同類型嘅企業，由國內外大型公司嘅物流樞紐，到中小型工場都有。工業請咗約 5.7% 嘅勞動人口，主要產業包括鋁製品、機械、建築材料同食品加工等。

放眼成個都會區，製造業喺聖維森特－德爾拉斯佩格一帶尤其重要。嗰度長期係省內工業擴張同分流嘅重點區域，並設有跨國企業 Cemex 嘅砂漿生產工廠。

### 行政與公共機構
由於阿利坎特係西班牙第四大經濟產出省份嘅省會城市，行政活動亦佔有重要地位。正因如此，歐盟知識產權局（EUIPO）選址於此，該機構負責歐盟商標、外觀設計及模型嘅註冊事務，進一步提升城市嘅國際地位。

### 港口
阿利坎特港係城市其中一項關鍵基礎設施，而家喺度擴建緊，目標係喺貨物吞吐量方面躋身並長期維持喺全國最重要嘅十個港口之列。歷史上，港口同城市發展一直息息相關，大部分商業活動都以港口作為起點或終點。呢個港口喺十七世紀遠洋美洲貿易之時興起，及後更上一層樓，躋身西班牙三大港之列。

### 商業
阿利坎特市中心有個傳統購物區，範圍大致由 rambla de Méndez Núñez、avenida de Óscar Esplá、avenida de Alfonso el Sabio 同 avenida de Maisonnave 四條街所界定嘅範圍。呢個區域同周邊地帶，匯聚咗大量傳統商舖同國內外大型連鎖品牌。市內亦有六個購物中心：Plaza Mar 2、Gran Vía、Vistahermosa、Puerta de Alicante、Isla de Corfú 同 Panoramis。

## 行政同政治

### 跨市級機構
位於Montañeta 廣場一帶，設有多個國家級重要行政機構，包括西班牙政府駐瓦倫西亞自治區嘅政府代表處省級分署、省級稅務局（Agencia Tributaria），以及司法部省級分局。

至於自治區層級方面，最矚目嘅係設於加布里埃爾·米羅廣場、前郵政大樓入面嘅新省級「自治政府理事會」（即瓦倫西亞政府）辦事處。

另外，自治政府亦喺位於門德斯·努涅斯大道、有著名電子鐘嘅省政府大樓（Torre Provincial）設有辦公大樓。此外，各個自治區政府部門（consellería）都有地區辦事處，其中較具建築特色嘅包括：設有總統府地區辦公室同社會福利廳嘅女巫之屋；設有基建同交通廳嘅阿尼切斯劇院；以及位於Benalúa區、毗鄰法院嘅文化、教育同體育廳大樓。

### 市政府
自民主選舉以嚟，阿利坎特地方政治主要由人民黨（PP）同瓦倫西亞社會黨—社會工人黨（PSPV-PSOE）主導。除此之外，市議會亦有Vox、Compromís同Unidas Podemos等政黨代表。

自2018年4月起，市長由人民黨嘅Luis Barcala Sierra出任，佢係2015年市政選舉中得票最多嘅候選人，並喺2019年5月選舉入面成功連任。

2015年6月至2018年4月期間，市長為社會黨嘅加夫列爾·埃查瓦里。佢喺PSPV-PSOE、Guanyar Alacant同Compromís組成嘅左翼三黨聯盟支持下，於2015年6月13日就任。不過，由於多宗涉及佢本人嘅貪腐醜聞曝光，埃查瓦里最終喺2018年4月辭職。

埃查瓦里之前嘅市長係人民黨嘅Miguel Valor，佢於同年1月接替辭職嘅Sonia Castedo出任市長；而兩人之間，安德烈斯·略倫斯·富斯特曾短暫以代理身份擔任市長。

1979年至1995年間，阿利坎特一直由PSPV-PSOE市長執政；其後由1995年至2015年，市長則全數嚟自人民黨。

市議會由29名市議員組成，包括市長本人。喺2019年西班牙市政選舉中，議席分配如下：人民黨9席、PSPV-PSOE 9席、Ciudadanos 5席、Unidas Podemos 2席、Compromís 2席，同Vox 2席。最終，人民黨同Ciudadanos組成雙黨聯合政府。

### 阿利坎特歷任市長

### 阿利坎特市議會選舉結果




### 區域組織同城市規劃

#### 社區同行政區
阿利坎特市正式劃分為12個人口實體。其中，「阿利坎特」本體再細分為45個社區，另有阿利坎特港由西班牙港務局直接管理。其餘11個實體屬鄉村地區，統計上各自視為一個社區。此外，全市亦劃分為5個行政區，用嚟促進市民參與公共事務。

#### 公園同休憩空間

* **[[西班牙濱海大道]]**（Paseo de la Explanada）。 起喺舊防波堤之上，1959年啟用。地面由超過600萬塊大理石馬賽克鋪成，紅、黑、白三色波浪圖案象徵地中海海浪。大道全長超過500米，兩側種有四排棕櫚樹，係阿利坎特最具代表性嘅城市地標之一。

* **[[卡納萊哈斯公園|Canalejas 公園]]**（Parque de Canalejas）。位於濱海大道之後，以政治家何塞·卡納萊哈斯命名，園內有多棵百年巨型榕樹，並設有噴泉同雕像。

* **[[棕櫚林公園|El Palmeral 公園]]。**位於阿利坎特南部入口，園內有大量棕櫚樹、瀑布同可划船嘅人工湖。

* **[[洛·莫蘭特公園|Lo Morant 公園]]**（Parque Lo Morant）。 阿利坎特其中一個最大型嘅公園，1987年啟用，設有松林、野餐區、露天劇場同運動設施。

* **La Ereta 公園**（Parque de la Ereta）。位於貝納坎提爾山山腳，可俯瞰舊城區、港口同地中海。

* **Juan Pablo II 公園**（Parque Juan Pablo II）。2006年落成，面積約6萬平方米，位於同名社區。

* **La Marjal 公園**（Parque La Marjal）。2013年建成，屬可蓄洪公園，用作防止暴雨引致水浸。
另外，市內亦有多個受歡迎嘅廣場作為休憩空間，例如Gabriel Miró 廣場、Calvo Sotelo 廣場、和平廣場同Florida-La Viña 廣場。

## 市政服務
### 教育

阿利坎特市有 48 間公立幼兒及小學、28 間私立但受資助嘅學校，以及 3 間特殊教育中心。

至於中等教育方面，阿利坎特有 18 間公立中學，提供中學教育（ESO）、高中（Bachillerato）以及中級同高級職業培訓課程。 職業培訓課程種類繁多，涵蓋資訊科技、電子、旅遊、通訊、體育、醫療、營銷同廣告等多個範疇。

阿利坎特大學主校園設喺聖維森特-德爾拉斯佩奇市鎮範圍內。阿利坎特市內亦有該大學嘅分校。

除咗噉之外，阿利坎特市政府透過其教育服務部門，同其他行政機構合作，以履行相關法律同規範，特別係關於義務教育入學、曠課問題同學校監管等方面。此外，市政府亦負責提供土地以興建新學校，以及舉行課後活動。

最後，阿利坎特擁有相當廣泛嘅高等教育選擇。阿利坎特大學成立於 1979 年，位於聖維森特-德爾拉斯佩奇同阿利坎特之間，而家擴建緊，擁有一個大型校園，提供超過 50 個學位課程，設有超過 70 個大學系所。此外，其本科及研究生學生人數超過 30 000 人，並吸引大量外國學生。

另一方面，米格爾·埃爾南德斯大學擁有超過 25 000 名學生，其校園設喺隔離嘅埃爾切市，而其健康科學校園則設喺於阿利坎特區聖胡安。

### 交通

#### 公路
通過阿利坎特市或其周邊地區嘅主要公路包括：

#### 阿利坎特都會電車（TRAM）

阿利坎特都會電車連接市中心同阿利坎特嘅海灘、聖維森特-德爾拉斯佩奇，以及更遠嘅城市，例如貝尼多爾姆、阿爾特亞同德尼亞。市範圍內合共有 31 個車站。

目前營運緊嘅路線包括：

L1 Plaza Luceros－Benidorm（近郊服務，火車－電車）

L2 Plaza Luceros－Sant Vicent del Raspeig（都會服務）

L3 Plaza Luceros－Campello（都會服務）

L4 Plaza Luceros－Pl. de La Coruña（聖胡安海灘）（都會服務）

L5 Puerta del Mar－Pl. de La Coruña（聖胡安海灘）（都會服務）

L9 Benidorm－Denia（近郊服務，柴油列車 2500 系列及火車－電車 5000 系列）

#### 巴士
阿利坎特市內同都會區嘅巴士網絡都好完善，包括 18 條固定市內路線，以及跨市、夜間同特別路線。 2022 年，巴士係阿利坎特市民用得最多嘅公共交通工具，因為巴士網絡高度覆蓋城市區域。

所有巴士車費同車票制度同電車整合，透過非接觸式 Móbilis 卡，可以用到阿利坎特都會區內嘅公共交通。

#### 的士
都會區內共有 537 輛的士，不過其中嘅 106 輛因為每日休息制度而未投入服務。 目前亦可以揀搭私人的士 Cabify。

#### 機場

阿利坎特－埃爾切米格爾·埃爾南德斯機場距離市中心 9 公里，位於埃爾切市鎮範圍內嘅埃爾阿爾泰特區，係個國際機場嚟。按乘客量計算，呢個機場喺西班牙排第五，2022 年接待咗 1 320 萬位旅客，係西班牙最賺到錢嘅機場之一。

2008 年開始進行擴建，新建嘅現代化航站樓令機場年容量提升至超過 2 000 萬名旅客，並於 2011 年 3 月 23 日啟用。另一方面，機場連接阿利坎特同埃爾切嘅鐵路工程仍未有具體日期。

2009 年，根據時任公共工程部長何塞·布蘭科向國會提交嘅報告，呢個機場係西班牙最賺到錢嘅機場。其後喺2020年代，阿利坎特機場逐步鞏固成為西班牙廉航使用率最高嘅機場之一。

目前並無更新同更詳細嘅數據，因為機場經營方 AENA 並未定期提供細分資料。

#### 鐵路

2023 年，有三條營運緊嘅近郊鐵路線，將城市同其周邊地區嘅鄰近城鎮連接起嚟。呢三條線由 FGV 同 Renfe 營運商管理。

阿利坎特－貝尼多爾姆（轉乘）－德尼亞（電車 L1 同 L9 綫，由FGV 營運）。

阿利坎特－穆爾西亞（Renfe C-1 線）。

阿利坎特－阿利坎特大學－聖維森特-德爾拉斯佩奇（Renfe C-3 線）。

除咗近郊線之外，阿利坎特亦設有多條長途鐵路線：

AVE：阿利坎特－比利亞納／阿爾巴塞特／昆卡－馬德里。

Alvia 列車：阿利坎特－加利西亞／阿斯圖里亞斯／坎塔布里亞。

Euromed 列車：阿利坎特－華倫西亞／卡斯特利翁／塔拉戈納－巴塞隆拿。

Talgo 列車：穆爾西亞－奧里韋拉／埃爾切－阿利坎特－埃爾達同佩特雷爾／比利亞納／哈蒂瓦／華倫西亞／薩貢托／卡斯特利翁／貝尼卡西姆／奧羅佩薩／貝尼卡洛同佩尼斯科拉／維納羅斯／拉阿爾德亞、安波斯塔同托爾托薩／坎布里爾斯／塔拉戈納－巴塞隆拿。

2023 年，馬德里－阿利坎特路線逐步引入新嘅「廉價」高速列車。2023 年 3 月 27 日，首班此類服務以 Avlo 品牌啟用，之後將會有其他營運商加入。

### 水務
阿利坎特市政府負責市內飲用水供應同污水處理，兩樣都係由市政企業「阿利坎特水務（Aguas de Alicante）」負責管理。市政府監督污水管道網絡，並制定相關服務嘅收費標準。

## 友好城市
以下係同阿利坎特結交嘅友好城市：

* 埃及亞歷山大
* 英格蘭白禮頓同荷甫
* 意大利卡洛福泰
* 以色列海爾茲利亞
* 尼加拉瓜利昂
* 古巴馬坦薩斯
* 法國尼斯
* 阿爾及利亞奧蘭
* 日本豐岡 (1996)
* 中國温州

## 參考資料